《别玉笥何炼师》
宋代·陈元晋

诚斋已古人，文字上无古。
云龙涉相从，傅家有文武。
异闻蕲一面，渴予心独苦。
龙门快先登，羡子赏音遇。
廖师抱长材，弥明吐奇语。
牵聊千载名，政以韩子序。
君从萧滩来，我向赣水去。
饥驱我漫出，可耐尘土污。
云山固招君，底事闯城府。
秋姜君且归，我行方出户。
稻梁亦何味，茯苓自堪煮。
何时扣白云，借我一坐具。

作者简介：宋抚州崇仁人，原本蜀人，字明父。宁宗嘉定四年进士。授雩都尉，迁知福州、融州，累官邕管安抚使。嗜学好义，居官有政声。尝建渔墅书院。为文多愤世嫉俗之言，指陈当时利病极痛切。有《渔墅类稿》。